钦定古今图书集成/理学汇编/文学典/第060卷 > 许棠
## 钦定古今图书集成/理学汇编/文学典/第060卷 > 许棠

按《泾县志》：许棠，字文化，幼警敏，咸通中，与张乔、俞坦
之剧燕任涛、吴宰、张蠙、周繇、郑谷、李栖远、温宪、李昌
符，谓之十哲。赋《洞庭》诗有云：“四顾疑无地，中流忽有
山。”人以题扇，遂称许洞庭。又棠诗多隐括，如“晓嶂猿
窥户，寒秋鹿呧冰，当空吟待月，到晚坐看山”，类能恬
淡绝物者。累举进士不第，李建州频尝首荐之，薛能
戏以诗曰：“君似贫无计，因何事有成。”及辛卯，高湜知
贡举。时士多请托权贵，湜抵帽于地曰：“吾必以至公
得谴，分也。”乃取聂夷中洎棠，时号得人。调泾县尉，卒。
著有诗一卷，载宋马端临《文籍考》。今散见别集者有
十馀篇，并典雅有致。

按《全唐诗话》：“许棠久困名场。咸通末，马戴佐大同军
幕，棠往谒之，一见如旧相识。留连数月，但诗酒而已，
未尝问所欲。一旦大会宾友，命使者以棠家书授之，
棠惊愕，莫知其来，启缄即知戴潜遣一介恤其家矣。”